Ofte har historier om griseproduktionen i Danmark en dyster overskrift, men der er også historier om fremgang og investeringslyst. Sådan en historie finder man uden for Sæby hos Sdr. Solsbæk Svinefarm, hvor man i generationer har opdrættet 30 kilos smågrise. Cirka 25.000 smågrise kommer hvert år til verden her, og ejerne har netop investeret i at få bygget en ny moderne svinestald på 1470 kvadratmeter, der gerne skal øge produktionen til 30.000 smågrise årligt. Pengene er blevet brugt på grønne energiløsninger, blandt andet energivenlig ventilation, LED-pærer og varmepumpe med gyllekøling. - Vi tror på, at man fortsat gerne vil spise svinekød herhjemme. Med den nye stald kan vi øge vores produktivitet, optimere dyrevelfærden samt få en langt mere grøn produktion med nye energiløsninger integreret i bygningen, fortæller Ninna Nikoline Andersen, der driver landbruget med sin mand Finn Nielsen og fire fastansatte medarbejdere. Hos Erhvervshus Nord glæder erhvervsdirektør Niels Bay Christensen sig over investeringslysten i svineproduktionen og integrationen af grøn teknologi: - Danish Crown A/S i Sæby er kommunens største private arbejdsplads, og det er vigtigt, at de har en god forsyningskæde med grise. Derfor er det rigtig dejligt at se udvidelsen hos Sdr. Solsbæk Svinefarm, som med integrationen af grønne løsninger samtidig får en grønnere og mere rentabel produktion, siger Niels Bay Christensen. Gråkjær Byg A/S har stået for opførelsen af den nye staldbygning, mens Green Source A/S i Frederikshavn har stået levering af nogle af de grønninge løsninger. Byggeriet har taget cirka 20 uger, og Sdr. Solsbæk Svinefarm roser i den ombæring samarbejdet med Frederikshavn Kommune: - Dialogen med kommunen har på ingen måde føltes som en kontrol, men mere som sparring og vejledning, som har gjort byggeriet til en god proces for os. Der gik fire måneder, fra vi ansøgte om en miljøgodkendelse, til vi fik den fra kommunen, siger Ninna Nikoline Andersen.

Referat:
Sdr. Solbæk Svinefarm ved Sæby har investeret i grønnere løsninger i en ny stald på 1470 kvadratmeter.